[{"text_idx": "#000000", "text": "Sut i roi eich busnes newydd ar-lein"}, {"text_idx": "#000001", "text": "Gyda\u2019r holl newidiadau rydyn ni wedi\u2019u profi yn 2020, mae\u2019n deg dweud ei bod hi mor bwysig ag erioed i fod a\u0302 phresenoldeb ar-lein."}, {"text_idx": "#000002", "text": "Hyd yn oed os yw eich busnes newydd yn un sy\u2019n ddibynnol ar leoliad go iawn, mae bod a\u0302 phresenoldeb ar-lein yn hanfodol er mwyn sicrhau bod darpar gwsmeriaid yn gallu dod o hyd i chi, i ddysgu amdanoch chi ac i gysylltu a\u0302 chi."}, {"text_idx": "#000003", "text": "Pwrpas y blogiad yma yw dangos i chi pa gamau sydd eu hangen i roi eich busnes ar-lein \u2013 a\u2019r newyddion da yw bod hynny\u2019n haws nag ydych chi\u2019n ei feddwl."}, {"text_idx": "#000004", "text": "I ddechrau, bydd angen gwefan arnoch chi. Mae gwefan fel ffenestr siop rithiol a phamffled wedi\u2019u cyfuno a\u0302\u2019i gilydd, ac yn gartref i\u2019ch busnes ar-lein."}, {"text_idx": "#000007", "text": "Dysgwch ragor am fanteision prynu eich enw parth .cymru eich hun. Gallwch ddefnyddio\u2019r blwch chwilio isod i weld a yw eich enw parth delfrydol ar gael heddiw."}, {"text_idx": "#000009", "text": "Use the search box to check if your ideal domain name is available to buy"}, {"text_idx": "#000012", "text": "Step 3. Buy your domain name:"}, {"text_idx": "#000013", "text": "Below is a selection of registrar partners for you to choose from, all of them will be able to guide you through the whole processes of purchasing your domain."}, {"text_idx": "#000014", "text": "Y newyddion da yw nad oes angen i chi fod yn ddatblygwr gwefannau na thalu crocbris i ddylunydd gwefannau er mwyn creu gwefan."}, {"text_idx": "#000015", "text": "Mae safleoedd fel Wix, WordPress a Squarespace yn hwyluso\u2019r broses ddylunio i chi, ac yn cynnig miloedd o dempledi \u2018thema\u0302u\u2019 (sy\u2019n aml am ddim) i chi \u2013 templedi sy\u2019n bosib eu haddasu a chynnwys eich gwybodaeth eich hun ynddyn nhw heb orfod gwybod dim byd am sut i adeiladu gwefan. Mae hynny\u2019n golygu mai\u2019r unig beth sydd angen i chi feddwl amdano yw strwythur eich gwefan, a\u2019r geiriau a\u2019r delweddau y byddwch yn eu gosod arni."}, {"text_idx": "#000016", "text": "Mae\u2019n rhaid i chi gael tudalen hafan sy\u2019n rhoi cyflwyniad i\u2019ch busnes a\u2019ch gwasanaethau ac sy\u2019n ffordd i\u2019ch cwsmeriaid gysylltu a\u0302 chi. Yn seiliedig ar natur eich busnes, mae\u2019n bosib y byddai safle un dudalen yn ddigon, ond gallech ei droi\u2019n safle mwy cynhwysfawr drwy ychwanegu tudalennau newydd, er enghraifft:"}, {"text_idx": "#000017", "text": "Tudalen \u2018Amdanon ni\u2019 \u2013 sy\u2019n rhoi amlinelliad o beth mae\u2019ch busnes yn ei wneud, eich profiad, hanes a ffeithiau diddorol amdanoch chi a/neu\u2019ch busnes\nTudalennau gwasanaethau \u2013 naill ai un dudalen sy\u2019n crynhoi\u2019r gwasanaethau rydych chi\u2019n eu cynnig, neu dudalennau unigol ar gyfer pob gwasanaeth (neu\u2019r ddau, a chysylltu\u2019r tudalennau unigol o\u2019r dudalen gyntaf)\nTudalen gysylltu \u2013 tudalen bwrpasol lle gall cwsmeriaid lenwi ffurflen i gysylltu a\u0302 chi dros e-bost, sydd hefyd yn cynnwys manylion cyswllt eraill, er enghraifft cyfeiriad eich busnes a rhifau ffo\u0302n\nTudalen newyddion neu flog \u2013 er mwyn rhannu newyddion, arbenigedd a hanes am eich cwmni\nTudalen \u2018Cwrdd a\u0302\u2019r ti\u0302m\u2019 \u2013 lle gallech roi cyflwyniad i\u2019r bobl sy\u2019n rhan o\u2019ch cwmni"}, {"text_idx": "#000018", "text": "Os ydych chi\u2019n gwerthu cynnyrch, mae\u2019n werth ystyried ychwanegu nodwedd e-fasnachu i\u2019ch gwefan. Byddai hyn yn golygu bod gennych siop ar-lein sydd ar agor 24 awr y dydd lle byddai modd i\u2019ch cwsmeriaid osod archebion heb orfod ymweld a\u0302\u2019ch lleoliad go iawn."}, {"text_idx": "#000019", "text": "Mantais hyn fyddai eich galluogi chi i ehangu eich sylfaen cwsmeriaid, ond cyn galluogi\u2019r nodwedd yma, byddai angen sicrhau bod y logisteg gennych i sicrhau y gallwch gyflawni archebion ar-lein."}, {"text_idx": "#000020", "text": "Dechrau eich taith cyfryngau cymdeithasol"}, {"text_idx": "#000021", "text": "Nid dim ond creu gwefan sy\u2019n bwysig er mwyn sefydlu eich presenoldeb ar-lein, er bod hynny\u2019n fan cychwyn pwysig. Er mwyn ehangu eich busnes, bydd angen ffyrdd i\u2019ch cwsmeriaid ryngweithio a\u0302 chi ac i ddarpar gwsmeriaid newydd allu dod o hyd i chi ar-lein."}, {"text_idx": "#000022", "text": "Gan fod bron pawb yn treulio llawer o amser ar y cyfryngau cymdeithasol erbyn hyn, os ydych chi am i\u2019ch busnes gysylltu a rhyngweithio a\u0302\u2019ch cwsmeriaid a\u2019ch darpar gwsmeriaid, mae bod ar y cyfryngau cymdeithasol yn fan cychwyn amlwg."}, {"text_idx": "#000023", "text": "Mae\u2019n bwysig cofio na fydd pob llwyfan cyfryngau cymdeithasol yn gweddu i bob busnes \u2013 a phan fyddwch chi\u2019n gwmni newydd ac amser yn brin, fydd dim llawer o amser gennych chi i reoli eich sianeli cymdeithasol."}, {"text_idx": "#000024", "text": "Am y rhesymau hynny, mae\u2019n bwysig dewis eich llwyfan cyfryngau cymdeithasol yn ofalus cyn mynd ati i adeiladu presenoldeb arno. Er enghraifft:"}, {"text_idx": "#000025", "text": "Os oes gennych chi fusnes gweledol \u2013 er enghraifft, os ydych chi\u2019n ddylunydd neu\u2019n creu cynnyrch prydferth \u2013 yna byddai\u2019r llwyfan ar gyfer lluniau, Instagram, yn gweddu\u2019n berffaith i chi\nOs yw eich cwsmeriaid yn rhai lleol yn bennaf, yna byddai tudalen Facebook yn ffordd dda i bobl ddod o hyd i chi ac i ddarllen neu adael adolygiadau amdanoch chi\nOs ydych chi\u2019n darparu gwasanaethau busnes-i-fusnes, byddwch chi am gysylltu a\u0302 chynulleidfa o weithwyr proffesiynol, felly LinkedIn yw\u2019r lle i fod"}, {"text_idx": "#000026", "text": "Gallwch ddarllen mwy am hyn yn yr erthygl yma am ba lwyfan cyfryngau cymdeithasol sy\u2019n addas ar gyfer fy musnes newydd."}, {"text_idx": "#000027", "text": "Unwaith y byddwch wedi dewis y llwyfan cywir ac wedi creu eich proffil newydd, bydd angen i chi bostio\u2019n rheolaidd, cysylltu a\u0302 chyfrifon eraill a bod yn barod i ymateb i sylwadau y byddwch yn eu cael \u2013 y mwyaf o ymdrech y byddwch yn ei rhoi i\u2019ch llwyfannau cyfryngau cymdeithasol, y mwyaf y cewch chi allan ohonyn nhw."}, {"text_idx": "#000028", "text": "Darllenwch fwy am ddefnyddio\u2019r cyfryngau cymdeithasol i ddatblygu eich busnes yn y canllaw strategaeth cyfryngau cymdeithasol ar gyfer busnesau bach, a dysgwch sut i ddenu dilynwyr ar y cyfryngau cymdeithasol a chryfhau eich brand ar-lein."}, {"text_idx": "#000029", "text": "Ar o\u0302l creu llwyfan cyfryngau cymdeithasol, os oes gennych gyllideb, gallwch ddefnyddio hysbysebion ar y cyfryngau cymdeithasol i hysbysebu eich busnes i gynulleidfa darged benodol iawn, ar sail lleoliad, demograffeg, diddordebau a mwy."}, {"text_idx": "#000030", "text": "Mae hysbysebion Facebook yn un o\u2019r gwasanaethau mwyaf cynhwysfawr yn hynny o beth \u2013 gwyliwch y fideo yma am y pedwar math gwahanol o hysbysebion Facebook ar gyfer busnesau bach a chanolig i ddysgu rhagor."}, {"text_idx": "#000031", "text": "Nid cyfryngau cymdeithasol yw\u2019r unig le marchnata sydd ar gael i chi ar o\u0302l sefydlu eich presenoldeb ar-lein. Ffordd arall o dyfu eich busnes yw drwy farchnata dros e-bost, sy\u2019n parhau i fod yn un o\u2019r ffyrdd mwyaf poblogaidd o farchnata ar-lein."}, {"text_idx": "#000032", "text": "Mae\u2019n gweithio drwy greu rhestrau postio o gwsmeriaid ac anfon negeseuon e-bost rheolaidd atyn nhw sydd a\u0302 chynnwys defnyddiol a/neu gynnyrch a allai fod o ddiddordeb iddyn nhw."}, {"text_idx": "#000033", "text": "Oherwydd deddfwriaeth GDPR ddiweddar, mae angen caniata\u0302d penodol gan eich cwsmeriaid cyn eu hychwanegu nhw at restr bostio, ond gallech ddefnyddio ffurflen ar eich gwefan yn annog pobl i gofrestru i dderbyn e-byst, neu os oes gennych leoliad go iawn, gofynnwch iddyn nhw gofrestru yn eich siop."}, {"text_idx": "#000034", "text": "Gallwch ddarllen rhagor am gynllunio cynnwys eich negeseuon e-bost a sut i fynd ati i adeiladu rhestr bostio yn y canllaw yma ar farchnata dros e-bost i fusnesau bach."}, {"text_idx": "#000035", "text": "Unwaith y byddwch wedi creu eich presenoldeb ar-lein, byddwch am wneud y mwyaf o hynny drwy ei hyrwyddo \u2013 yn benodol, eich gwefan. Mae llawer o ffyrdd o wneud hyn, ac un o\u2019r rhai mwyaf effeithiol yw drwy optimeiddio peiriannau chwilio, neu SEO."}, {"text_idx": "#000036", "text": "Ystyr hyn yw optimeiddio eich gwefan fel ei bod yn ymddangos yn uwch mewn canlyniadau peiriannau chwilio, er enghraifft Google. Fel arfer, mae canlyniadau sy\u2019n ymddangos yn uwch yn golygu mwy o draffig i\u2019ch gwefan, felly mae galw mawr am ganlyniadau uwch. Mae hyn wedi\u2019i rannu\u2019n ddau edefyn gan amlaf:"}, {"text_idx": "#000037", "text": "Optimeiddio ar y wefan \u2013 mae hyn yn cynnwys addasu eich gwefan fel bod peiriannau chwilio yn gallu ei deall yn well a defnyddio allweddeiriau i gynyddu pa mor berthnasol yw\u2019ch gwefan mewn canlyniadau rydych chi am ymddangos ynddyn nhw."}, {"text_idx": "#000038", "text": "Optimeiddio oddi ar y wefan \u2013 mae hyn yn golygu creu dolenni o wefannau eraill i\u2019ch gwefan chi, gan fod rhain yn cael eu gweld fel ardystiadau gan beiriannau chwilio."}, {"text_idx": "#000039", "text": "Er mwyn cael cyngor defnyddiol am SEO a sut i godi eich gwefan mewn canlyniadau chwilio, darllenwch y cyngor SEO ar gyfer gwefannau newydd yma."}, {"text_idx": "#000040", "text": "Strategaeth arall er mwyn hyrwyddo eich presenoldeb ar-lein yw rhoi cynnig ar farchnata cynnwys. Y syniad tu o\u0302l i hyn yw creu cynnwys gwerthfawr sy\u2019n ddefnyddiol i bobl er mwyn meithrin cysylltiadau newydd gyda phobl a fydd yna\u2019n cofio am eich arbenigedd pan fyddan nhw angen eich busnes."}, {"text_idx": "#000041", "text": "Er enghraifft, os yw\u2019ch busnes yn gwerthu llenni, gallai eich strategaeth marchnata cynnwys ganolbwyntio ar ysgrifennu erthyglau am bynciau dylunio mewnol. Porwch drwy\u2019r erthyglau yma am farchnata cynnwys i gael llawer o gyngor am ddefnyddio\u2019r strategaeth yma i dyfu eich busnes."}, {"text_idx": "#000042", "text": "Pethau i\u2019w cofio wrth roi eich busnes ar-lein"}, {"text_idx": "#000043", "text": "Mae llwyddiant eich presenoldeb ar-lein yn ddibynnol ar faint o feddwl sy\u2019n cael ei roi iddo, felly dyma rai pethau i\u2019w cofio wrth i chi lansio eich presenoldeb chi ar y rhyngrwyd:"}, {"text_idx": "#000044", "text": "Byddwch yn glir am eich cynulleidfa darged \u2013 yn y pen draw, pwrpas eich presenoldeb ar-lein yw i wasanaethu eich cwsmeriaid ac i ddenu rhai newydd, felly gwnewch yn siw\u0302r eich bod yn cadw hynny mewn cof wrth ddylunio. Mae hynny\u2019n golygu sicrhau bod edrychiad a theimlad eich presenoldeb ar-lein, yr iaith rydych chi\u2019n ei defnyddio, a\u2019r cynnwys rydych chi\u2019n ei ddefnyddio, wedi\u2019u teilwra i\u2019r bobl rydych chi am iddyn nhw brynu gennych chi.\nMeddyliwch am frandio \u2013 gwnewch yn siw\u0302r fod eich presenoldeb ar-lein yn gyson ag unrhyw frandio all-lein rydych chi wedi\u2019i ddatblygu, er enghraifft defnyddio\u2019r un logo, ffontiau a tho\u0302n llais. Efallai fod hyn yn rhywbeth y byddech am ei ystyried wrth i chi greu eich gwefan newydd, gan fod brandio a chynllunio gwefan yn mynd law yn llaw.\nYstyriwch brofiad y defnyddiwr \u2013 peidiwch byth ag anghofio am brofiad y defnyddiwr wrth iddyn nhw ddefnyddio\u2019ch gwefan (neu yn rhywle arall ar-lein wrth ddod i gysylltiad a\u0302 chi). Os yw\u2019ch gwefan yn anodd ei defnyddio, mae\u2019n debygol y bydd eich cwsmeriaid yn troi at eich cystadleuwyr yn lle, felly meddyliwch yn ofalus er mwyn gwneud yn siw\u0302r fod eich gwefan yn syml i\u2019w llywio ac yn hawdd ei defnyddio. Dyma arweiniad ar sut i ddarparu profiad defnyddiwr gwych heb lawer o gyllideb.\nGwefan sy\u2019n gweithio\u2019n dda ar ffonau symudol \u2013 cofiwch y bydd pobl yn aml iawn yn ymweld a\u0302\u2019ch presenoldeb ar-lein drwy ddefnyddio ffo\u0302n symudol, felly gwnewch yn siw\u0302r bod eich gwefan yn gweithio yr un mor dda ar sgrin fach ffo\u0302n symudol ag ydyw ar sgrin gyfrifiadur neu liniadur. Darllenwch ragor am pam mae angen gwefan sy\u2019n gweithio\u2019n dda ar ffonau symudol."}, {"text_idx": "#000045", "text": "Efallai fod hyn yn teimlo fel llawer o wybodaeth i\u2019w hystyried, ond drwy gymryd un cam ar y tro, fe welwch chi ei bod hi\u2019n hawdd iawn sefydlu presenoldeb ar-lein ar gyfer eich busnes, a gallwch ddatblygu eich gweithgarwch ar-lein yn araf bach o hynny."}, {"text_idx": "#000047", "text": "Hysbysebu eich busnes bach ar-lein"}, {"text_idx": "#000048", "text": "Pum camgymeriad SEO dylai pob busnes eu hosgoi"}, {"text_idx": "#000049", "text": "Chwe ffordd i adnewyddu eich strategaeth marchnata cynnwys"}]